ศบค. แถลงวันนี้ [19 มี.ค.64] มีผู้ติดเชื้อ "โควิด-19" รายใหม่ 100 ราย เป็นการติดเชื้อในประเทศ 96 ราย จากต่างประเทศและเข้าสถานกักกันที่รัฐจัดให้ 4 ราย ผู้เสียชีวิตเพิ่ม 1 ราย
วันที่ 19 มี.ค. 64 พญ.พรรณประภา ยงค์ตระกูล ผู้ช่วยโฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรน่า 2019 (ศบค.) แถลงสถานการณ์แพร่ระบาดของโรคโควิด-19 ประจำวัน ว่า ประเทศไทยพบจำนวนผู้ติดเชื้อรายใหม่เพิ่ม 100 ราย เป็นการติดเชื้อในประเทศ 96 ราย และผู้ติดเชื้อที่เดินทางมาจากต่างประเทศ อยู่ในสถานกักกันที่รัฐจัดให้ (State Quarantine) จำนวน 4 ราย ส่งผลให้สถานการณ์โรคโควิดในประเทศไทย มียอดผู้ป่วยสะสม 27,594 ราย รักษาหายป่วยแล้ว 26,450 ราย มีผู้เสียชีวิตเพิ่ม 1 ราย รวมเสียชีวิตสะสมเพิ่มเป็น 90 ราย        สำหรับผู้เสียชีวิตรายใหม่เป็นผู้ป่วยหญิงไทย อายุ 53 ปี อาชีพพนักงานบริษัท อยู่ที่สมุทรสาคร มีโรคประจำตัว คือ เบาหวาน กล้ามเนื้อหัวใจตายและปอดอักเสบ โดย วันที่ 28 ม.ค. 2564 เริ่มมีอาการไอ เจ็บคอ หายใจเร็ว จมูกไม่ได้กลิ่น ลิ้นไม่รับรส วันที่ 2 ก.พ. 2564 รับการรักษาและตรวจหาเชื้อโควิด-19 เมื่อวันที่ 3 ก.พ. 2564 เข้ารับการรักษาในกรุงเทพมหานคร โดยใช้เครื่องช่วยหายใจ ก่อนเสียชีวิต 1 สัปดาห์ พบติดเชื้อในกระแสเลือด และเสียชีวิต        ขณะที่สถานการณ์ทั่วโลกพบผู้ป่วยเพิ่ม 556,090 ราย รวม 122,366,215 ราย อาการหนัก 89,158 ราย หายป่วย 98,658,004 ราย เสียชีวิต 2,703,176 ราย        ประเทศที่พบผู้ป่วยสูงสุด 3 อันดับแรก 1.สหรัฐอเมริกาพบผู้ป่วยเพิ่ม 62,629 ราย รวม 30,358,880 ราย เสียชีวิตเพิ่ม 1,705 ราย รวม 552,470 ราย 2.บราซิล พบเพิ่ม 87,169 ราย รวม 11,787,600 ราย เสียชีวิตเพิ่ม 2,659 ราย รวม 287,795 ราย 3.อินเดีย พบเพิ่ม 39,643 ราย รวม 11,513,945 ราย เสียชีวิตเพิ่ม 155 ราย รวม 159,405 ราย         ส่วนไทยอยู่ในอันดับที่ 115 ของโลก